Mistoqsija li ta' sikwit insaqsi lili nnifsi biex inżomm rendikont ta' dak li jkun għaddej madwari. Forsi mhux dejjem ikollna ċans nirriflettu jew inkella nanalizzaw fid-dettal l-iżviluppi li jkunu qed isiru, għalkemm forsi ninnutawhom. Naturalment, matul il-ġimgħat li għaddew, il-politika, baqgħet fl-aħbarijiet, u definittivament il-ġurnalisti u l-kummentaturi politiċi, u anke dawk satiriċi, kellhom xalata dwar xiex jiktbu, kemm b'mod lokali u anke internazzjonali. Definittivament b'mod globali matul ix-xahar ta' Jannar spikkat il-ħatra tal-President il-ġdid tal-Istati Uniti, Donald Trump, għal bosta ħolma kerha li saret realtà, għax ma jaqblux miegħu, filwaqt li għal oħrajn, sens ta' soljev għall-politika internazzjonali. Taqbel jew ma taqbilx żgur li tal-anqas bis-saħħa ta' Trump, interessajt ruħek taqra, jew tinforma lilek innifsek aktar dwar dak li qiegħed isir bħalissa f'dan l-hekk meqjus l-aktar pajjiż b'saħħtu fid-dinja. Min-naħa l-oħra, forsi aktar viċin darna, fl-Ingilterra d-dibattitu dwar BREXIT kompla għaddej, anke wara s-sentenza li tat il-Qorti Suprema tar-Renju Unit, li kkonkludiet li Theresa May ma tistax taqbad u tibda l-proċess ta' Brexit mingħajr ma jkun hemm vot Parlamentari. Dan fl-isfond li bħalissa Malta għandha l-Presidenza tal-Kunsill tal-Unjoni Ewropea, mument storiku għal pajjiżna, li għandu jagħmilna tassew kburin li aħna Maltin. U bil-fatti, għaliex diversi rappreżentanti tal-Unjoni Ewropea faħħru x-xogħol preparatorju li beda jinħasad il-frott tiegħu matul dan ix-xahar. Hawnhekk niftaħ parentesi żgħira, biex ninnota l-umilità li ntweriet mill-Prim Ministru fiċ-ċerimonja tal-ftuħ, meta sellem lill-predeċessuri tiegħu li wkoll kienu mistiedna għall-okkażjoni. Hekk għandu jkun! Żmien eċċitanti, hux tassew? Ikolli nammetti, li minkejja li Jannar, personalment bħala student, inqisu bħala wieħed mill-aktar xhur stressanti tas-sena, li fih qisni naqleb is-sistema umana għal waħda robotika, biex nipprova niftakar ħafna mill-affarijiet li nkun studjajt għall-eżamijiet, Jannar tal-2017 nista' nikkunsidrah bħala ftit aktar memorabbli minn dawk ta' qablu. Ironika xi ftit! Qegħdin nesperjenzaw żmien fejn il-klima politika f'pajjiżna qed teskala, mhux ftit! Dan minkejja li l-elezzjoni, kif stqarr il-Prim Ministru ftit tal-jiem ilu, fadlilha sa Marzu 2018. Dak jgħajjar lill-ieħor, xi drabi b'aġġettivi kkuluriti żżejjed, l-ieħor jinsa l-patria u bin-negattiviżmu kollu jħammeġġ isem pajjiżu (u pajjiżna), u riċentament rapporti kontra ġurnalisti għaliex jistaqsu l-mistoqsijiet tagħhom – naħseb li l-irjus qed jisħnu ftit mhux ħażin, u dan m'għandux ikun. Nemmen li d-dibattitu politiku, jibqa' serju u matur meta niddiskutu fuq kif se jittejbu l-policies tal-pajjiż, meta jiġu proposti ideat, li jkunu ċari, innovattivi u fattibbli u meta fil-verità, dak li titkellem dwaru tattwah. B'hekk biss il-kredibilità fil-politika tiżdied u l-attiviżmu taż-żgħażagħ jista' jkompli jissaħħaħ. F'Jannar ukoll, il-Forum Żgħażagħ Laburisti ċċelebra s-66 sena mit-twaqqif tiegħu. Żmien li kien kruċjali sabiex żied l-involviment taż-żgħażagħ fil-Partit Laburista. Filwaqt li nsellem lil dawk kollha li matul is-snin ikontribwixxew sabiex din il-fergħa tkompli tikber, kburi ngħid li llum il-ġurnata jien parti minn organizzazzjoni li taħdem qatigħ sabiex ma tintilifx f'argumenti frivoli u minflok tkun il-vuċi taż-żgħażagħ, u tressaq 'il quddiem policies, li jagħmlu d-differenza tassew. U hekk biss il-pubbliku, irrispettivament mill-età tiegħu jista' jerġa' jibda jipparteċipa fil-politika. Li tkun parti minn għaqda, tgħin sabiex tati kontribut lis-soċjetà. L-istess li tkun parti minn xi partit politiku. B'dispjaċir ninnota iżda li bħalissa l-politika f'pajjiżna inħakment minn individwi li wisq nibża' li qed jużawha bħala 'stage' biex jitkellmu dwar il-kwistjonijiet li jikkonċernawhom personalment. Għalhekk b'dan l-aġir qed jagħtu lill-politika dell ta' farsa u jnaqqsu r-rispett lejn dibattitu matur, nieqes mill-attakki u mimli b'argumenti ta' ħsibijiet ibbażati fuq l-informazzjoni. Iżda bil-wisq aktar nibża' li din tista' tkun tattika sabiex tkun iddevjata l-attenzjoni minn fuq min tassew għandha tkun. Bħallikieku qegħdin fit-teatru, l-ispotlight imxiet minn fuq l-attur prinċipali, għall-buffu li jintuża sabiex idaħħak ftit, u jagħti twist lill-istorja, meta l-attur prinċipali nesa l-linji tiegħu u jinsab imfixkel. Fortunatament, iżda, bi pjaċir ninnota kif pajjiżna baqa' miexi f'direzzjoni pożittiva, b'riżultati ekonomiċi tajbin ħafna xahar wara l-ieħor li jirrappreżentaw il-bżulija tagħna bħala poplu. Nagħlaq dawn il-ftit ħsibijiet tiegħi b'appell, sabiex inwarrbu l-provokazzjoni, u minflok inkunu pożittivi u nargumentaw l-ideat differenti biex inkomplu niżguraw li pajjiżna jkompli jiżviluppa u jimxi għall-progress u mhux rigress. Ejja ma nibnux ħitan, iżda pontijiet li jiftħu toroq ġodda!